CONSILIUL LOCAL AL MUNICIPIULUI TÂRGU-JIU

Proces Verbal

Încheiat în data de  19.05.2011, în şedinţa extraordinară

a Consiliului Local Târgu-Jiu

La şedinţă participă domnii consilieri: Blejan Constantin, Budulan Dumitru – Ovidiu, Ciongaru Emilian, Câlniceanu Liviu, Daviţoiu Nicolae,  Luca Liliana, Navlea Ion, Nichifor Gheorghe, Novac Gheorghe, Mergea Nicolaie, Pătrăşcoiu Traian, Popescu Aurel, Popescu Grigore – Marian, Puiu Ion, Rădulescu Alin, Roibu Dincă – Petrişor, Taşcău Dorin – Dan, Tudor -  Drăghici Adrian – Marcel, Tauru Ion Emilian, viceprimarii Sanda Gheorghe – Gabriel şi Roman – Bărbuţi Ion. 

Din partea Primăriei Municipiului Tg-Jiu participă: domnul primar Florin Cârciumaru, Elean Ungureanu – secretarul Municipiului Tg-Jiu, Grigore Jianu – director Direcţia Administraţie Publică Locală, Ion Tudor – director Poliţia Locală.

Invitaţi: preşedintele Consiliului Judeţean Ion Călinoiu, prefectul judeţului Gorj Liviu Andrei, vicepreşedinţii Consiliului Judeţean Vasile Râbu şi Radu Angheloiu, domnii senatori  Ion Ruşet, Vasile Popeangă, Dan Ilie Morega şi Varujan Vosganian, foşti primari, viceprimari, secretari şi funcţionari ai judeţului Gorj, şefi ai instituţiilor publice din Gorj, cetăţeni de onoare ai municipiului Tg-Jiu.

Publicitatea şedinţei a fost asigurată prin publicarea pe site-ul Primăriei Municipiului Tg-Jiu şi prin afişare pe panoul de afişaj de la intrarea în Primăria Municipiului Tg-Jiu, în data de 16.05.2011, a Dispoziţiei nr. 1805 din 16.05.2011 a Primarului Municipiului Tg-Jiu. 

Şedinţa are la ordinea de zi :  

1. Alocuţiunea Primarului  Dr. ing. Florin Cârciumaru;

2. Alocuţiunile invitaţilor;

3. Proiect de hotărâre privind conferirea titlului de Cetăţean de Onoare al Municipiului Tg-Jiu domnului George Brăiloiu;

4. Proiect de hotărâre privind conferirea titlului de Cetăţean de Onoare al municipiului Tg-Jiu, poetului Florian Saioc;

Şedinţa începe cu intonarea imnului Municipiului Tg-Jiu.

Doamna Elena Ungureanu, secretarul Municipiului Tg-Jiu – deschide lucrările şedinţei arătând că este legal constituită. Dă cuvântul domnului Pătrăşcoiu Traian, preşedintele de şedinţă, care supune spre aprobare ordinea de zi. Se aprobă cu 21 de voturi pentru. Dă cuvântul domnului primar.

Domnul primar dr. ing. Florin Cârciumaru – „Stimaţi târgujieni, Sărbătoarea Zilelor Municipiului, pe care am iniţiat-o în urmă cu 11 ani, a devenit o tradiţie în viaţa noastră şi an de an a căpătat noi valenţe, transformându-se într-un moment de bucurie colectivă.

               Fiecare ediţie este deopotrivă un moment sărbătoresc de bilanţ, dar şi ocazia de a ne asuma noi angajamente, prin care casa noastră comună, Târgu-Jiul, să devină mai frumos şi mai respectat de cei care îl locuiesc ori îl vizitează.
              Mulţumesc celor care în aceste zile sunt alături de noi: cetăţeni ai oraşului, oficialităţi locale, colegi care au lucrat şi lucrează în administraţie, reprezentanţi ai unor instituţii publice şi societăţi comerciale.
             Mulţumesc membrilor Consiliului Local, al căror sprijin l-am simţit întotdeauna când am avut nevoie.
            În fiecare an, pe 21 Mai, biserica ortodoxă, dar şi cea catolică sărbătoresc pe Sfinţii Mari Împăraţi Constantin şi Elena, patronii spirituali ai urbei noastre, care au ctitorit în urmă cu aproximativ 1700 de ani o nouă capitală a lumii, Constantinopolul şi Biserica Mormântul lui Iisus.
            Păstrând proporţiile, putem spune că şi noi, târgujienii, am reconstruit oraşul în ultimii 11 ani: un centru nou, cartiere noi, ridicarea standardului de viaţă în cartierele localităţilor componente, prin asigurarea unor condiţii de viaţă ce tind spre cele europene, etc.
            Viaţa este o şcoală ai cărei elevi suntem şi noi. Important este să fii un elev bun, să înveţi tu şi la rândul tău să transmiţi mai departe, celor ce vor veni, că dacă ai un ideal nobil în care crezi cu putere, vei reuşi. Dar nu singur! Şi pentru asta, mulţumesc tuturor târgujienilor!
              Îmi sunt dragi târgujienii, iar puntea sufletească ce s-a legat între noi mă face să nu renunţ la ea, indiferent ce oportunităţi mi-ar oferi viaţa în altă parte. Simt acelaşi ataşament şi din partea echipei mele, care a învăţat să fie nu deasupra, ci în slujba celor care ne-au acordat încrederea lor.
             Sunt convins că putem conta şi pe mai departe unii pe alţii şi că împreună vom avea întotdeauna un cuvânt de spus atunci când binele oraşului va depinde de acţiunea noastră comună.
           Trăim în prezent, dar trebuie să ne gândim şi la viitor, iar pentru asta e nevoie să avem bine conturate direcţiile de acţiune spre care să ne concentrăm eforturile.
             Ne propunem să menţinem şi să dezvoltăm infrastructura oraşului, mediul economic, social, edilitar şi natural, la nivelul exigenţelor unui oraş european.
            Ne propunem să susţinem şi să contribuim intens la buna funcţionare a sistemului de transport, a utilităţilor publice, asistenţei sociale, sănătăţii, învăţământului şi a mijloacelor de divertisment.
             Vrem ca Târgu-Jiul să fie locul în care oamenii îşi pot împlini aspiraţiile, trăiesc o viaţă bună şi pe care să-l numească cu drag „acasă”.
             Mulţumesc celor care sunt şi în aceste zile alături de noi, alături de oraş şi de oamenii lui şi vă doresc tuturor să vă simţiţi bine, nu doar ca oaspeţi ai organizatorilor, ci şi în calitate de cetăţeni ai municipiului, demni de respectul nostru şi pentru acest lucru, fiecare dintre noi avem obligaţia să punem în afară de multă sudoare şi o fărâmă de suflet. Conturarea identităţii municipiului este o datorie a noastră, a tuturor! La mulţi ani, Târgu-Jiu! La mulţi ani, târgujieni!”
Domnul consilier Pătrăşcoiu Traian, preşedinte de şedinţă  - Vă mulţumesc domnule primar şi îi adresez domnului Prefect  Vasile-Liviu Andrei invitaţia de a adresa mesajul Instituţiei Prefectului cu prilejul Zilelor Municipiului Tg-Jiu.

Domnul prefect Liviu Andrei urează La mulţi ani târgujienilor.

Domnul consilier Pătrăşcoiu Traian, preşedinte de şedinţă  - Vă mulţumesc domnule prefect şi îi adresez  domnul preşedinte al Consiliului Judeţean invitaţia de a adresa mesajul Instituţiei Consiliului Judeţean cu prilejul Zilelor Municipiului Tg-Jiu.

Domnul preşedinte al Consiliului Judeţean Gorj Ion Călinoiu – „Sărbătorim o nouă ediţie a zilelor municipiului Tg-Jiu, oraşul pe care îl vedem crescând în fiecare zi, prin eforturile  tuturor locuitorilor săi. În urmă cu peste 600 de ani, Târgul de pe  Jiu era doar un punct de întâlnire comercial. Astăzi este un oraş efervescent, cu viaţă economică, socială, culturală, universitară. Este rezultatul muncii şi a dăruirii a zeci de generaţii de gorjeni, harnici, inventivi,  perseverenţi, iubitori de frumos. Dumnezeu ne-a dat şansa de a trăi într-un spaţiu minunat, ferit de capriciile naturii şi binecuvântat de oameni cu har. Avem datoria de a păstra şi a creşte ce am primit. Drumul de la Târgul lui Litovoi la Oraşul lui Brâncuşi s-a făcut cu contribuţia fiecărui târgujian, născut sau adoptat de această urbe, dar şi cu înţelepciunea diriguitorilor săi. Oricare conducător de oraş sau de comună trebuie să ştie că, pentru a avea forţă şi dinamism, pentru a fi apreciat de cetăţeni, trebuie să păstreze legătura directă cu locuitorii, pentru a adopta cele mai potrivite hotărâri, care să răspundă diversităţii de probleme specifice acelei comunităţi. Astăzi, la deschiderea celei de-a XI-a ediţii a Zilelor Municipiului Tg-Jiu, în numele Consiliului Judeţean Gorj şi al meu personal, urez locuitorilor Municipiului Tg-Jiu să se bucure de tot ceea ce le oferă acest oraş şi acest judeţ, să aibă sănătate şi mulţi ani fericiţi!”.

   Domnul consilier Pătrăşcoiu Traian, preşedinte de şedinţă  - Vă mulţumesc domnule preşedinte şi  adresez domnilor invitaţi ocazia de a adresa mesajul cu prilejul Zilelor Municipiului Tg-Jiu.
Domnul Titu Pâinişoară, fost primar al Municipiului Tg-Jiu – În primul rând aş dori să mulţumesc domnului primar şi domnilor consilieri că nu ne-au uitat şi ne+au chemat cu ocazia acestor zile de sărbătoare să le fim alături. La mulţi ani tuturor!

Domnul Viorel Gârbaciu face o scurtă prezentare a celor două personalităţi propuşi pentru conferirea titlului de „Cetăţean de Onoare”.
 Punctul 3 al ordinei de zi – 

Nu  sunt discuţii şi se trece la vot. Pentru aprobare votează: Blejan Constantin, Budulan Dumitru – Ovidiu, Ciongaru Emilian, Câlniceanu Liviu, Daviţoiu Nicolae,  Luca Liliana, Navlea Ion, Nichifor Gheorghe, Novac Gheorghe, Mergea Nicolaie, Pătrăşcoiu Traian, Popescu Aurel, Popescu Grigore – Marian, Puiu Ion, Rădulescu Alin, Roibu Dincă – Petrişor, Taşcău Dorin – Dan, Tudor -  Drăghici Adrian – Marcel, Tauru Ion Emilian, viceprimarii Sanda Gheorghe – Gabriel şi Roman – Bărbuţi Ion. Se aprobă cu 21 voturi pentru.
Domnul primar oferă placheta ce atestă conferirea titlului de „Cetăţean de Onoare” doamnei Raluca Daviţoiu, în numele domnului George Brăiloiu.
Punctul 4 al ordinei de zi – 

Nu  sunt discuţii şi se trece la vot. Pentru aprobare votează: Blejan Constantin, Budulan Dumitru – Ovidiu, Ciongaru Emilian, Câlniceanu Liviu, Daviţoiu Nicolae,  Luca Liliana, Navlea Ion, Nichifor Gheorghe, Novac Gheorghe, Mergea Nicolaie, Pătrăşcoiu Traian, Popescu Aurel, Popescu Grigore – Marian, Puiu Ion, Rădulescu Alin, Roibu Dincă – Petrişor, Taşcău Dorin – Dan, Tudor -  Drăghici Adrian – Marcel, Tauru Ion Emilian, viceprimarii Sanda Gheorghe – Gabriel şi Roman – Bărbuţi Ion. Se aprobă cu 21 voturi pentru.
Domnul primar oferă placheta ce atestă conferirea titlului de „Cetăţean de Onoare” domnului Florian Saioc, care recită o poezie.
La final domnul primar invită pe toată lumea la ciocnirea unui pahar de şampanie. Şedinţa se încheie cu intonarea imnului Municipiului Tg-Jiu.

Ordinea de zi fiind epuizată, şedinţa se încheie. Drept pentru care s-a încheiat    procesul verbal.

PREŞEDINTE,                                                                           SECRETAR,

                                                                                               Elena Ungureanu

3

